b'\n_START_ARTICLE_\nZakoni termodinamike\n_START_PARAGRAPH_\nZak\xc3\xb3ni t\xc3\xaarmodinamike (tudi gl\xc3\xa1vni zakoni t\xc3\xaarmodin\xc3\xa1mike) na\xc4\x8deloma opisujejo zna\xc4\x8dilnosti prenosa toplote in dela v spremembah stanja. Od njihove uvedbe so ti zakoni postali eni od najpomembnej\xc5\xa1ih v celotni fiziki ter drugih vejah znanosti, ki so povezane s termodinamiko. Velikokrat so povezani s pojmi, ki so dale\xc4\x8d za tistim, kar je navedeno v njihovi formulaciji.\n_START_SECTION_\nRazvoj zakonov\n_START_PARAGRAPH_\nPrvo sprejeto na\xc4\x8delo termodinamike, ki je kasneje postalo drugi zakon, je postavil Carnot leta 1824._NEWLINE_Leta 1844 je Grove postavil domnevo o povezavi mehanike, toplote, svetlobe, elektrike in magnetizma, in jih obravnaval kot pojavitve ene\xc2\xa0\xc2\xbbsile\xc2\xab, oziroma energije v sodobnem smislu. Svoje teorije je objavil v knjigi Soodnosnost fizikalnih sil (The Correlation of Physical Forces). Leta 1847 je na podlagi predhodnega dela Joula, Carnota in Clapeyrona von Helmholtz pri\xc5\xa1el do podobnih zaklju\xc4\x8dkov kot Grove in jih objavil v zasebno objavljeni razpravi O ohranitvi sile (\xc3\x9cber die Erhaltung der Kraft). Sodobno pojmovanje prvega na\xc4\x8dela termodinamike vle\xc4\x8de niti iz te razprave. Leta 1877 je Tait trdil, da je na\xc4\x8delo ohranitve energije poznal \xc5\xbee Newton._NEWLINE_Do leta 1860 sta bili v delih Clausiusa in Kelvina sprejeti dve\xc2\xa0\xc2\xbbna\xc4\x8deli\xc2\xab\xc2\xa0termodinamike, prvo in drugo. Z leti sta postali\xc2\xa0\xc2\xbbzakona\xc2\xab. Leta 1873 je na primer raziskovalec na podro\xc4\x8dju termodinamike Gibbs v svojem delu Grafi\xc4\x8dne metode v termodinamiki teko\xc4\x8din (Graphical Methods in the Thermodynamics of Fluids) jasno navedel, da obstajata dva absolutna zakona termodinamike, prvi in drugi zakon. Nekateri viri zakone termodinamike \xc5\xa1e vedno imenujejo na\xc4\x8dela termodinamike._NEWLINE_Trenutno je v celoti priznanih pet zakonov. V zadnjih 80. letih je ve\xc4\x8d avtorjev predlagalo ve\xc4\x8d zakonov, vendar nobenega niso sprejeli.'